ስዉእ ተጋዳላይ ኣምባሳደር ግርማ ኣስመሮም

ተጋዳላይ ግርማ ኣስመሮም ገለና ኣብቲ ዉሩዩን ፍሉጡን ተጻዋታይ ኩዕሶ ኣግሪ ክጻወት ከሎ ኣብ ኢትዮጲያ ፡ገለና ኣብ ኣመሪካ ወይ ኣብ ሜዳ ወይ ኤውሮፓ ኣፍሪቃ ኣመርካ ከም ኣምባሳደር ኮይኑ ከገልግል ከሎ ንፈልጦ ንኸውን፡ ኣነ ከኣ በታ ዝፈልጦ እቲ ጥዑም ዕላሉ ክገልጾ ደስ ይብለኒ።

ብጻይ ግርማ ኣስመሮም ኣብ መዳ በቲ ዝመልኮ ቋንቋ ኣምሕርኛ በቲ ዝፍኖ ዝነበረ መደብ ኣምሕርኛ ብድምጺ ሓፋሽ ኤርትራ ኣዚዩ መሳጢን መራኺን ከምዝነበረ ኣብ ልዕሊ ሙሩኻት
ጥራይ ዘይኮነ ዋላዉን ኣብ ሕዝቢ ኢትዮጵያ ተቀባልነት ከምዝነበሮን ካብ ሰማዕቲ ፍሉጥ ከምዝነበረ ይዝከር። ሙሩኻት ወተሃደራት ኢትዮጵያ ብቋንቋኦም ዝዝዛረብ ክሰምዑ ከለዉ ዋላ ሓንቲ ስጉምቲ ኣብ ልዕሊኦም ከምዘይውሰድ እምነት ኢዩ ዝሓድረም ነይሩ፡ በዚ ከኣ ብጻይ ግርማ ዓቢይ ተራ ተዋሲኡ ኢዩ።

ኣብ ኢትዮጵያ ኣምባሳደር ኮይኑ ክሰርሕ ከሎ ወይን ኣብ ልዕሊ ኤርትራ ውግእ ምስ ጀመረት፡ ኣምብሳደር ግርማ መማኽርቶምን መዓዲኦም ከምዘይነበረ ኪሒዶሞ ነቲ ሽዑኡ ዝነበረ ኩነታት መኪቱ ተጻዊሩ ፡ብናቱ ኩነታት ከይተሸገረ ብዛዕባ ናይቲ ገበን ዘይፈጸመ ኤሪትራዊ ዝስጎግ ዝነበረ እንዳተሻቐለ ናብ ሃገሩ ተመሊሱ፡ ተጋዳላይ ግርማ ወያነ ኢሉ ጸዊዕዎም ኣይፈልጥን ብዘይካ ወይን። ነቲ ዝነበረ ኩነታት ተጻዊሩዎ ኪእልዎ መኪትዎ።

ኣብ ስያትል ኣመሪካ ኣብ ናይ ማሕበረ-ኮም መመረቕታ ኣብ ዝመጸሉ፡ ዋላካ ዕዱማትና ከንቲባ ናይ ስያትል ሰነይታራት ናይ ዋሺንግቶን ኣባላት ባይቶ ይንበሩ ኣምባሳደር ግርማ ኣብቲ መመረቕታ ናይ ኤርትራ ኣምባሳደር ኮይኑ ንህዝቢ ስያትል ኣዚዩ ዓቢይ ክብሪ ነይሩ። ሽዑኡ ዝበሎ “ እዚ ኣዳራሽዚ ናይ ኤሪትራዊያን ኣዳራሽ ኢዩ ፡ ድሕሪ ሕጂ ኩሉ ኣኼባና ኣብዚ ኢዩ፡ ነብስና ኪእልና ኢና፡” ኢሉ ሓጎሱ ገሊጹ፡ ንመዘከርታ ከኣ ናይ መንግስቲ ኤርትራ ኣርማ ወይ ፕላካርድ ከም ህያብ ኣበርኪቱልና ። ሳሉኡ ኮሪዕና፡ ሽዑ ባንደራናን ባንደራ ኣመሪካ ብሓባር ኣምበልቢለን ክሳዕ ሕጂ ከኣ ንሱ ዝጀመሮ የንበልብላ ኣለዋ። ሳሉኡ ስያትል ኮሪዕና።

ካልእ እዋን ሰሚናር ክህብ ኣብ ዝመጸሉ፡ ብዙሓት ተሳተፍቲ እገለ ከምዚ ገይሩ ስለምንታይ ሓደ ስጉምቲ ዘይውሰድ ዝብል ሕቶታት የቕርቡ ነይሮም ፡ ኣምባሳደር ግርማ ግን ኢሉ ዝኾነ ጉዳይ ከየረጋገጽካ ጭቡጥ ከይሕዝካ ኣይትዛረብ ዝኾነ ጉዳይ ንመንግስቲ ዝምልከት ንመንግስት ንግደፎ፡ ብዛዕብ ዘይነፈልጦ በለካ ለኽዓካ ኢልና ኣይንዛረብ፡ ሰሚዔ ኢልካ ኣይትዛረብ፡ ኢሎሙኒ ኢልካ

ኣይተውሪ፡ ቅድሚ ምዝራብካ ኣረጋግጽ ዝብል ማዕዳ ገዲፍልና። ካልእ ገለ ተሳተፍቲ ገለ ሕቶ ኣላትኒ ንመንግስቲ ኣመሓላልፈለይ ኢሎም ምስ ሓተትዎ፡ ኣምባስደር ግርማ ከኣ ከምዚ በለ ኣነ ናይ መንግስቲ ልኡኽ ኢየ እታ ዝህበካ ዘለኹ መልሲ ከኣ ንሳ ኢያ፡ ሒዘዮ ዝኸይድ ሕቶ የብለይን፡ ኣነ መንግስቲ ኢየ ኢሉ ሙሉእ መልሲ ይህብ ነበረ። ዝኾነ ሕቶ ሓቲትካይ ስልኪ ደዊልካሉ ብዝቐልጠፈ መልሲ ምሃብ መን ኢልዎ፡ ናይ ብሓቂ መደቡ ዝሕሉ ግዚኡ ዘኽብር ኢዩ ነይሩ።

ኣብ መወዳእታ ሓደ ምሸት ድሕሪ ሰሚናር መሃቡ ናብ መደቀሲኡ ከብጸሖ ምስ ከድኩ ክሳዕ ናይ ንጉሆ ሰዓት ሰለስተ የዕሊልና፡ ከምዚ ከኣ በለኒ “ ኣስመላሽ ናጽነት ከነምጽእ ብረት ዓጢቕና ጸላኢ መዓስ ይብገስ ወይ ንሕና መዓስ ንብገስ ንጸባበ ነርና፡ ጸላኢና ከኣ ገጽ ንገጽ ንርእዮ ነርና፡ ብሉጻት ከፊልና ከኣ ናጽነት ኣምጺእናያ፡ ሕጂ ከኣ ልእላውነትና ዶብናን ከነረጋግጽ ዘለና ዓቕሚ ናይ ወድ ሰብ ፍልጠት ገንዘብን ደገፍ ናይ ህዝብናን ከምቲ ናይ ግዜ ሰውራ ብብረት ዘይኮነ ብመጎተን መኸተን ነዛ ሃገር ክንስዋኣላ ኢና፡ ከም ቀደምኩም ከኣ ሸጥ መዓንጣ ፡ ደሓን ሕደር ኢሉ ተፋኒዩኒ።” ብድሕሪኡ ሰሚናር ክገብረልና ዓዲምናይ ብስራሕ ምኽንያት ክመጸና ኣይከኣለን። ቁምነገሩን ዕላሉን ነዊሕ ኢዩ። ንሱ ናብ ብጾቱ ከይዱ ጽባሕ ከኣ ንሕና ክንስዕቢ ኢና፡ ክሳዕ ዘለና ንመክት።

ጽንዓት ንስድራ-ቤት

ዓወት ንሓፋሽ

ዘልኣለማዊ ዝኽሪ ንስውኣትን

ኣስመላሽ ገብረመድህን